

**НИЙГМИЙН ДААТГАЛЫН САНГААС ОЛГОХ ҮЙЛДВЭРЛЭЛИЙН ОСОЛ, МЭРГЭЖЛЭЭС ШАЛТГААЛСАН ӨВЧНИЙ ТЭТГЭВЭР, ТЭТГЭМЖ, ТӨЛБӨРИЙН ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСӨЛД ТУСГАСАН ЗАРИМ ЗОХИЦУУЛАЛТЫГ ХЭРЭГЖҮҮЛЭХЭД НЭМЭГДЭЖ ГАРАХ ЗАРДЛЫН ТООЦОО**

**Улаанбаатар хот**

**2021 он**

**НИЙГМИЙН ДААТГАЛЫН САНГААС ОЛГОХ ҮЙЛДВЭРЛЭЛИЙН ОСОЛ, МЭРГЭЖЛЭЭС ШАЛТГААЛСАН ӨВЧНИЙ ТЭТГЭВЭР, ТЭТГЭМЖ, ТӨЛБӨРИЙН ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСӨЛД ТУСГАСАН ЗАРИМ ЗОХИЦУУЛАЛТЫГ ХЭРЭГЖҮҮЛЭХЭД НЭМЭГДЭЖ ГАРАХ ЗАРДЛЫН ТООЦОО**

Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуулийн шинэчилсэн найруулгын төслийг хэрэгжүүлэхтэй холбогдон гарах зардлыг тооцохдоо Засгийн газрын 2016 оны 59 дүгээр тогтоолын 4 дүгээр хавсралтаар баталсан Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлалыг баримтлав.

Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлалын дагуу хуулийн этгээдийн, даатгуулагч /иргэн/, төрийн байгууллагад үүсэх зардлыг тус тус тооцлоо.

Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуулийн шинэчилсэн найруулгын төсөлд үйлдвэрлэлийн осол, мэргэжлээс шалтгаалсан өвчний даатгалын сангаас тэтгэвэр, тэтгэмж тогтоох, олгох, даатгуулагчийн хөдөлмөрийн чадварыг нөхөн сэргээхтэй холбоотой зардлын төлбөр олгох, санхүүжүүлэх, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх арга хэмжээ зохион байгуулах, ажил олгогчид шимтгэлийн хөнгөлөлт, чөлөөлөлт үзүүлэх, мэдээллийн сан бүрдүүлэх, хяналт тавихтай холбогдсон харилцааг зохицуулахаар зорилтыг тодорхойлсон байна.

Иймд ажил олгогч аж ахуйн нэгж, төсвийн байгууллага, даатгуулагч, нийгмийн даатгалын байгууллагад нөлөөлөл үзүүлэх зардлыг тооцов.

*Хуулийн төслийг хэрэгжүүлэхтэй холбоотой зардлыг тооцохдоо дараах нийтлэг зарчмыг баримталсан. Үүнд:*

* хүчин төгөлдөр мөрдөж буй Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуульд тусгаагүй байсан хуулийн төсөлд шинээр орж, зардал үүсгэсэн заалт бүрээр зардлыг тооцох;
* ажил олгогч, даатгуулагчийн гүйцэтгэх үүрэг нэг бүрийг оновчтой тодорхойлох;
* үнэн бодит тоо мэдээлэлд тулгуурлах;
* хуулийн төслийг 2023 оноос хэрэгжинэ гэж үзэн зардлыг тооцох;
* аргачлалд заасан тооцоо хийх үе шатыг баримтлах.

**Үйлдвэрлэлийн осол, мэргэжлээс шалтгаалсан өвчний даатгалын сан**

2020 оны жилийн эцсийн байдлаарүйлдвэрлэлийн осол, мэргэжлээс шалтгаалсан өвчний даатгалын сангаас тахир дутуугийн тэтгэврийг 3876, тэжээгчээ алдсаны тэтгэврийг 496, хөдөлмөрийн чадвар түр алдсаны тэтгэмж, хиймэл эрхтэн, протезийн төлбөрийг 1114, хөдөлмөрийн чадвар нөхөн сэргээхтэй холбогдсон төлбөр, рашаан сувилалд ирж, буцах болон рашаан сувиллын зардлыг 2071 иргэнд тус тус олгосон.

**Үйлдвэрлэлийн осол, мэргэжлээс шалтгаалсан өвчний даатгалын сангаас тэтгэвэр, тэтгэмж, төлбөр авагчдын тоо, зарцуулсан хөрөнгө**

**(сая төгрөгөөр)**

|  |  |  |  |  |  |  |
| --- | --- | --- | --- | --- | --- | --- |
| **Тэтгэвэр, тэтгэмжийн төрөл** | **2018 он** | | **2019 он** | | **2020 он** | |
| Хүний тоо | Зарцуулсан хөрөнгө | Хүний тоо | Зарцуулсан хөрөнгө | Хүний тоо | Зарцуулсан хөрөнгө |
| Тахир дутуугийн тэтгэвэр | 4138 | 22595.3 | 3982 | 24246.4 | 3876 | 24840.0 |
| Тэжээгчээ алдсаны тэтгэвэр | 539 | 2152.4 | 512 | 2728.2 | 496 | 2921.0 |
| Хөдөлмөрийн чадвар түр алдсаны тэтгэмж, хиймэл эрхтэн, протезийн төлбөр | 1087 | 322.1 | 1088 | 740.5 | 1114 | 947.9 |
| ҮОМШӨ-ний сувиллын, болон рашаан сувилалд ирж, буцах зардал | 3069 | 712.8 | 3172 | 870.2 | 2071 | 577.4 |
| **НИЙТ** | **8833** | **26737.5** | **8754** | **28585.3** | **7557** | **29286.3** |

1. **ХУУЛИЙН ЭТГЭЭДЭД БОЛОН ИРГЭН /ДААТГУУЛАГЧ/-Д ҮҮСЭХ**

**ЗАРДЛЫН ТООЦОО**

Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуулийн шинэчилсэн найруулгын төсөлд хуулийн этгээд, даатгуулагчид зардал үүсгэх хуулийн зохицуулалт ороогүй болно.

1. **ТӨРИЙН БАЙГУУЛЛАГА БОЛОН ҮЙЛДВЭРЛЭЛИЙН ОСОЛ, МЭРГЭЖЛЭЭС ШАЛТГААЛСАН ӨВЧНИЙ ДААТГАЛЫН САНД ҮҮСЭХ ЗАРДЛЫН ТООЦОО**

**Үйлдвэрлэлийн осол, мэргэжлээс шалтгаалсан өвчний даатгалын санд үүсэх зардлын тооцоо**

* Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуулийн шинэчилсэн найруулгын төслийн 13 дугаар зүйлд үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх арга хэмжээнд дараах сургалт, сурталчилгаа, судалгааг хамруулахаар тусгасан:

13.1.1.үйлдвэрлэлийн осол, мэргэжлээс шалтгаалсан өвчний даатгалын үйл ажиллагаа, хууль тогтоомжтой холбоотой мэдээлэл, зөвлөгөө өгөх сургалт, сурталчилгаа;

13.1.2.үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх талаар ажил олгогч, даатгуулагчид зориулсан хөдөлмөрийн аюулгүй байдал, эрүүл ахуйн сургалт;

13.1.3.хөдөлмөрийн аюулгүй байдал, эрүүл ахуйн арга хэмжээ авч хэрэгжүүлсэн, шинэ техник технологи, инноваци нэвтрүүлсэн ажил олгогчийн шилдэг туршлага, ололт, амжилтыг олон нийтэд сурталчлах;

13.1.4.үйлдвэрлэлийн осол, мэргэжлээс шалтгаалсан өвчний чиглэлээр хийх тандан судалгаа, эрсдэлийн болон хяналт-шинжилгээ, үнэлгээ.” гэж тус тус тусгасан.

Мөн хуулийн шинэчилсэн найруулгын төслийн 13.2-т урьдчилан сэргийлэх арга хэмжээний зардлын төлбөр нь даатгалын сангийн тухайн жилийн шимтгэлийн орлогын 2 хувиас ихгүй байх зохицуулалтыг тусгасан.

Нийгмийн даатгалын сангийн төсвийн хэтийн тооцооллоос үзэхэд ҮОМШӨ-ний даатгалын сангийн шимтгэлийн нийт орлогыг 2020 он, 2021 онд 197.6, 2022 онд 205.3, 2023 онд 214.4 тэрбум төгрөгөөр тооцсон байна. Эдгээр мэдээллийг үндэслэн тооцвол үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх арга хэмжээг хэрэгжүүлэхэд 2023-2024 онд жилд дунджаар **4.0** орчим тэрбум төгрөг зарцуулахаар байна.

Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуулийн шинэчилсэн найруулгын төслийн 14.3-т Хөдөлмөрийн чадвар алдсаны тэтгэвэр авагчид протез, ортопедын зардлын төлбөрийг энэ зүйлийн 14.2-т заасны дагуу баталсан жишиг үнийг баримтлан 3 жил тутамд нэг удаа олгох зохицуулалтыг тусгасан.

ҮОМШӨ-ий даатгалын сангаас 2020 оны жилийн эцсийн байдлаар үйлдвэрлэлийн осолд өртөж хөдөлмөрийн чадвараа алдсан 15 иргэний хиймэл эрхтэн, протезийн төлбөрт 18.9 сая төгрөгийг зарцуулсан байна. Уг зардлын төлбөрийг 3 жил тутамд олговол зардал 40 хувь орчим нэмэгдэх ба цаашид жилд дунджаар 31.5 сая төгрөг зарцуулахаар байна.

Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуулийн шинэчилсэн найруулгын төслийн 15.1.1-д үйлдвэрлэлийн осол, мэргэжлээс шалтгаалсан өвчнөөс урьдчилан сэргийлсэн, хөдөлмөрийн аюулгүй байдал, эрүүл ахуйн нөхцөлийг сайжруулсан тохиолдолд шимтгэлийн хөнгөлөлт олгохоор заасан.

Мөн хуулийн төслийн 15.1.2-т үйлдвэрлэлийн ослын улмаас учирсан хохирлыг арилгах, хэвийн үйл ажиллагааг сэргээх зорилгоор сул зогссон болон энэ хуулийн дагуу хөдөлмөрийн чадвар алдсаны тэтгэвэр тогтоолгосон ажилтнаа тохирсон ажлын байраар хангасан тохиолдолд үйлдвэрлэлийн осол, мэргэжлээс шалтгаалсан өвчний даатгалын шимтгэлийн чөлөөлөлт үзүүлэхээр заасан.

2020 оны жилийн эцсийн байдлаар нийгмийн даатгалд нийт 49.2 мянган ажил олгогч шимтгэл төлж байна. ҮОМШӨ-ий даатгалын шимтгэлийн хөнгөлөлтөд 2019 онд 18.0 мянган ажил олгогч хамрагдаж 3.2 тэрбум төгрөгийн шимтгэлийн хөнгөлөлт эдэлсэн байна. Хуулийн шинэчилсэн найруулгын төсөлд заасан үйлдвэрлэлийн осол, мэргэжлээс шалтгаалсан өвчний даатгалын шимтгэлийг 15 хувиар хөнгөлөх арга хэмжээг хэрэгжүүлэхэд зардал 50 орчим хувиар нэмэгдэж жилд дунджаар 4.8 тэрбум төгрөгийг зарцуулахаар байна.

Түүнчлэн 2020 оны жилийн эцсийн байдлаар үйлдвэрлэлийн ослын улмаас сүүлийн 3 жилд нийт 943 иргэн, мэргэжлээс шалтгаалсан өвчний улмаас 2979 иргэн тус тус хөдөлмөрийн чадвар алдалтын хувь хэмжээ, хугацаа тогтоолгосон байна. Үйлдвэрлэлийн ослын улмаас хөдөлмөрийн чадвар алдсан нийт иргэдийн 43.9 хувь нь уул уурхай, үйлчилгээний бусад үйл ажиллагаа, боловсруулах үйлдвэрлэлийн салбарт, мэргэжлээс шалтгаалсан өвчний улмаас хөдөлмөрийн чадвар алдсан нийт иргэдийн 71.7 хувь нь уул уурхайн салбарт хамаарагдаж байна. Мөн үйлдвэрлэлийн ослын улмаас хөдөлмөрийн чадвар алдалтын хувь, хугацаа тогтоолгосон нийт иргэдийн 62.7 хувийг, мэргэжлээс шалтгаалсан өвчний улмаас хөдөлмөрийн чадвар алдсан нийт иргэдийн 55.6 хувийг 31-55 насны иргэд тус тус эзэлж байна.

Ажил олгогч нь ҮОМШӨ-ий даатгалын сангаас хөдөлмөрийн чадвар алдсаны тэтгэвэр авагчдын 10 хувийг тохирсон ажлын байраар хангахад 160.0 сая төгрөг, 30 хувийг хангахад 480.0 сая төгрөгийн шимтгэлийн чөлөөлөлтөд хамрагдахаар байна.

Хуулийн шинэчилсэн найруулгын төсөлд заасан үйлдвэрлэлийн осол, мэргэжлээс шалтгаалсан өвчний даатгалын шимтгэлийг 15 хувиар хөнгөлөх арга хэмжээг хэрэгжүүлэхэд зардал 50 орчим хувиар нэмэгдэж жилд дунджаар 4.8 тэрбум төгрөгийг зарцуулахаар байна.

***Хууль тогтоомжид заасан үүргийг гүйцэтгэхтэй холбогдон гарах зардал***

Хуулийн этгээдийн хувьд хууль тогтоомжид заасан үүргийг гүйцэтгэхтэй холбогдуулан шинээр ажлын байр нэмэгдэхгүй юм.

Нийгмийн даатгалын сангаас олгох үйлдвэрлэлийн осол, мэргэжлээс шалтгаалсан өвчний тэтгэвэр, тэтгэмж, төлбөрийн тухай хуулийн шинэчилсэн найруулгын төслийг хэрэгжүүлснээр ажил олгогч, даатгуулагчид зардал үүсэхгүй.

Харин үйлдвэрлэлийн осолд өртсөн болон мэргэжлээс шалтгаалсан өвчний даатгалын сангаас жилд нийт 46.7 тэрбум төгрөгийн зардал гарахаар байна. Энэхүү сангаас гарах зардал нь иргэд, даатгуулагчийг ослоос урьдчилан сэргийлэх, оролцогч талуудын үүргийг нэмэгдүүлэх, уялдааг сайжруулах, даатгуулагчид үзүүлэх эрүүл мэндийн нөхөн сэргээлтийн үйл ажиллагааг бий болгох, үйлдвэрлэлийн осол гарах нөхцөл, эрсдэлийг илрүүлэх, урьдчилан сэргийлэх, бүртгэх, хянах, ажил олгогчид шимтгэлийн хөнгөлөлт, чөлөөлөлт үзүүлэх, үйлдвэрлэлийн осол, мэргэжлээс шалтгаалсан өвчний улмаас хөдөлмөрийн чадвараа алдсаны тэтгэвэр тогтоолгосон хүнийг тохирсон ажлын байраар хангах, орлоготой болгох улмаар нийгмийн баталгааг хангах чухал ач холбогдолтой юм.

---оОо---